Камп'ютаршчык  
*Ніна Галіноўская*

Брат — з камп’ютарам,

Я — з кніжкай.

А сястрыца — з лялькай, з Мішкам.

Мама кажа: — Проста гора —

Сын «прыліп» да манітора.

Цэлы дзень сядзець гатовы.

Пахуднеў, такі нервовы.

Стаў няўважлівы да ўрокаў.

I праблемы ёсць са зрокам.

Не чытае, як раней.

Што рабіць, скажыце, мне?

Я падношу брату кніжку,

А сястрыца — ляльку, Мішку.

— Мне не трэба... Я не буду!

У камп'ютара шмат цудаў.

Для мяне гуляць з ім — свята…

Як нам перайначыць брата?